Sambat lan tangise Dewi Sinta keprungu dening manuk Jatayu sing lagi nganglang jagad. Manuk mau banjur ngabruk Rahwana saperlu arep tetulung marang Dewi Sinta. Jatayu didugang mencelat dening Rahwana banjur dipulasara. Pungkasane Sang Jatayu nandang tatu abot, wulune dibrodholi dening Rahwana. Jatayu tiba nglayang gumebruk ing ngarepe Sri Rama lan Laksmana sing lagi kebingungan nggoleki Dewi Sinta. Jatayu banjur nyaritakake kedadeyane, nanging gandheng tatune abot, durung nganti ngrampungake critane, Sang Jatayu kebacut mati. “Sinuwun, Dewi Sinta dipundhustha dening Ratu Alengka ….” kandhane Jatayu sadurunge mati. Sri Rama lan Laksmana banjur nggoleki papane Ratu Alengka.